મુંબઈ: અમિતાભ બચ્ચનની દીકરી શ્વેતા બચ્ચન થોડા દિવસો પહેલા જ કરિશ્મા કપૂર સાથે જોવા મળી હતી. બંને વચ્ચે સારી એવી મિત્રતા હોવાનું દેખાતું હતું. શ્વેતાની ક્લોથિંગ લાઈનના લોન્ચિંગ પ્રસંગે આ બંને વચ્ચેનું બોન્ડિંગ સ્પષ્ટ જોઈ શકાતું હતું અને આ દ્રશ્યએ બધાને આશ્ચર્યમાં મૂકી દીધા હતા. કેમકે, સૌ કોઈ જાણે છે કે, કરિશ્મા કપૂર અભિષેકની એક્સ-ગર્લફ્રેન્ડ છે અને બંનેના લગ્ન નક્કી જ હતાં, પણ કોઈ કારણસર એ શક્ય બન્યું ન હતું. કરિશ્મા અને અભિષેકે અમિતાભના 60મા જન્મદિવસના પ્રસંગે સગાઈ કરી હતી અને તેના ચાર જ મહિના બાદ આ સગાઈ ફોક કરી દેવામાં આવી હતી અને તે માટે બંને પરિવારો તરફથી કોઈ કારણ જણાવાયું ન હતું. ત્યારથી અભિષેક અને કરિશ્મા એકબીજાની સામે આવવાનું સતત ટાળે છે.